*Projekts*

**Informatīvais ziņojums**

**Par Vides aizsardzības un reģionālā attīstības ministrijas pamatbudžeta programmas 96.00.00 „Latvijas prezidentūras Eiropas Savienības Padomē nodrošināšanu 2015.gadā” apropriācijas pārdali starp budžeta izdevumu kodiem atbilstoši ekonomiskajām kategorijām**

Saskaņā ar likuma „Par valsts budžetu 2014.gadam” 35. panta pirmajā daļā noteikto – ja ir pieņemts attiecīgs Ministru kabineta lēmums, finanšu ministram ir tiesības veikt apropriācijas pārdali ministrijas vai centrālās valsts pārvaldes iestādes budžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” ietvaros. Vides aizsardzības un reģionālā attīstības ministrija iesniedz informatīvo ziņojumu „Informatīvais ziņojums par Vides aizsardzības un reģionālā attīstības ministrijas pamatbudžeta programmas 96.00.00 „Latvijas prezidentūras Eiropas Savienības Padomē nodrošināšanu 2015.gadā” apropriācijas pārdali starp budžeta izdevumu kodiem atbilstoši ekonomiskajām kategorijām”.

**Pašreizējā situācija un problēmas raksturojums**

2014. gadā, pamatojoties uz Ministru kabineta 2012.gada 12.jūlija rīkojumu Nr. 334 “Par papildu finansējumu, lai sagatavotu un nodrošinātu Latvijas prezidentūru Eiropas Savienības Padomē 2015.gadā”, Ministru kabineta 2013.gada 28.augusta rīkojumu Nr.401 „Par nepieciešamo finansējumu 2014.gadam, lai sagatavotu un nodrošinātu Latvijas prezidentūru Eiropas Savienības Padomē 2015.gadā”, likumā „Par valsts budžetu 2014.gadam”, un ievērojot Ministru kabineta 2014.gada 8.jūlija sēdē atbalstītās izmaiņas (Ministru kabineta 2014.gada 15.jūlija rīkojums nr. 357, protokols Nr.38 30.§), tika apstiprināts finansējums Vides aizsardzības un reģionālā attīstības ministrijas budžeta programmā 96.00.00 „Latvijas prezidentūras Eiropas Savienības Padomē nodrošināšanai 2015.gadā” 1 643 305 *euro* apmērā.

Vides aizsardzības un reģionālā attīstības ministrija (turpmāk – ministrija) ir atbildīgā institūcija par Latvijas prezidentūras Eiropas Savienības Padomē (turpmāk – prezidentūra) pienākumu pildīšanas nodrošināšanu starptautisko organizāciju organizētajos pasākumos vides aizsardzības jomā prezidentūras laikā. Ņemot vērā, ka šādu pasākumu skaits ir ievērojams, Ministru kabinets š.g. 9.septembrī ir atbalstījis finansējuma piešķiršanu 2015.gadam ministrijai starptautisko pasākumu nodrošināšanai 441 715 *euro* apmērā, tai skaita finansējumu loģistikas atbalstam - četriem ekspertiem (Ārlietu ministrijas virzītais Ministru kabineta rīkojuma projekts "Par nepieciešamo finansējumu 2015.gadam, lai nodrošinātu Latvijas prezidentūru Eiropas Savienības Padomē 2015.gadā" (TA-2015-IP)). Ņemot vērā, ka vairāki pasākumi notiks jau 2015.gada janvārī – martā un to norises vieta ir plānota tai skaitā ārpus Eiropas Savienības (piemēram, Urugvajā), nepieciešams jau savlaicīgi nodrošināt Prezidentūras dalību pasākumos ar atbilstošām telpām, aprīkojumu, ēdināšanas pakalpojumiem un tml., apzinot attiecīgo valstu un pasākumu organizētāju iespējas un piedāvājumus attiecīgo pakalpojumu iepirkumu veikšanai, tāpēc loģistikas atbalsta eksperti ir nepieciešami sākot no š.g. oktobra. Savukārt plānojot 2014.gada budžetu nebija iespēja paredzēt finansējumu starptautisko pasākumu loģistikas atbalstam. Kā arī ministrijai nav atbilstošas kapacitātes un kvalifikācijas, lai operatīvi un savlaicīgi nodrošinātu loģistikas atbalstu ārpus Latvijas organizētiem pasākumiem.

Plānojot 2014.gada budžetu, nebija iespējas nodrošināt ministrijas ekspertus, kas tieši iesaistīti prezidentūra, ar atbilstošo tehnisko aprīkojumu – portatīviem datoriem. Gatavojoties prezidentūrai aizvien aktuālāks kļūst jautājums par savlaicīgu operatīvi sagatavotu un nosūtītu informāciju atbildīgajiem darbiniekiem ministrijā, kā arī regulāru iespēju izskatīt un operatīvi rīkoties ar elektronisko pastu darba grupu un dažādu pasākumu norises brīdī. Jaunu portatīvo datoru nepieciešamība pamatojama arī ar efektīvāku cilvēkresursu izmantošanu, lai ir iespēja aktuālo informāciju dažādos pasākumos un darba grupās ierakstīt uzreiz datorā, neveidojot piezīmes uz papīra. Tas ļautu arī ekonomēt ne tikai cilvēkresursus, bet arī materiālos resursus, arī izturēties piesardzīgi pret dabas resursiem, nelietojot papīru. Ministrijai nepieciešams iegādāties 10 portatīvos datorus prezidentūrā tieši iesaistītiem ministrijas pastāvīgiem darbiniekiem, kas izmantos tos pēc nepieciešamības ārpus ministrijas telpām, tai skaitā darba grupās, sanāksmēs, starptautiskajos pasākumos, lai nodrošinātu operativitāti un nepārtrauktību pildot ar prezidentūru saistītos darba pienākumus.

**Priekšlikumi turpmākai rīcībai**

Ministrija ir izanalizējusi 2014.gada valsts pamatbudžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” izdevumus, finanšu nepieciešamību, pieejamo apropriāciju un secina, ka iepriekšējā informatīvā ziņojuma sadaļā minētos problēmjautājumus var atrisināt, pārdalot finansējumu starp budžeta izdevumu kodiem atbilstoši ekonomiskajām kategorijām, neparedzot papildus finansējumu no valsts budžeta.

Ņemot vērā to, ka kā 2014.gadā ministrijas trīs jaunie nozares padomnieki uzsāka savu darbu Latvijas Pastāvīgā pārstāvniecībā ES Briselē vēlāk, nekā tika paredzēts, šobrīd veidojas ekonomija izdevumos **27 984** *euro* apmērā, kas paredzēti ārvalstīs nodarbināto amatpersonu (darbinieku) finansējumam, t.sk. pabalstiem un kompensācijām 13 753 *euro* apmērā (1224 kods), veselības, dzīvības un nelaimes gadījumu apdrošināšanai 2 831 *euro* apmērā (1227 kods), kā arī izdevumiem, kas paredzēti nozaru padomnieku dzīvokļa īres un komunālo izdevumu segšanai (2238 kods) 11 400 *euro* apmērā.

Lai nodrošinātu finansējumu 4 loģistikas ekspertiem no š.g. oktobra nepieciešams finansējums atalgojumam (1150 kodā) 16 584 *euro* (mēneša atalgojums pielīdzināts 11.algu grupai ar atalgojumu 1382 *euro* mēnesī, 2014.gada trīs mēnešiem). Lai to nodrošinātu, nepieciešams pārdalīt finansējumu no 1200 koda „Darba devēja valsts sociālās apdrošināšanas obligātās iemaksas, sociāla rakstura pabalsti un kompensācijas” 16 584 e*uro* (t.sk. no 1224 koda 13753 *euro* un no 1227 koda 2831 *euro*) uz atalgojumu (1100 kods), nepalielinot atlīdzību. Vēršam uzmanību, ka ministrija neplāno veidot papildus amata vietas, bet speciālisti tiks piesaistīti uz tiesiskās attiecības regulējošu dokumentu pamata.

Lai nodrošinātu 10 portatīvo datoru iegādi prezidentūrā tieši iesaistītiem ekspertiem, nepieciešams finansējums 11 400 euro apmērā (atbilstoši Ministru kabineta 13.05.2014. sēdē (prot. Nr.28, 32.§) atbalstīto vadlīniju ,,Latvijas prezidentūras Eiropas Savienības Padomē budžeta veidošanas principi un vadlīnijas” 26.punktam stacionārā datora vietā var tikt iegādāts klēpjdators līdz 1 140 *euro* vērtībā). Lai to nodrošinātu, nepieciešams pārdalīt no 2000 koda „Preces un pakalpojumi” (2238 kods) uz 5000 kodu „Pamatkapitāla veidošana” 11 400 *euro*.

Grozījumi paredz veikt izmaiņas budžeta programmā 96.00.00 „Latvijas prezidentūras Eiropas Savienības Padomē nodrošināšana 2015.gadā”, nepalielinot gada kopējo izdevumu un ieņēmumu apjomu, kā arī nepalielinot atlīdzību. Grozījumi ir atspoguļoti tabulā.

**Priekšlikumi Vides aizsardzības un reģionālā attīstības ministrijas budžeta programma 96.00.00 „Latvijas prezidentūras Eiropas Savienības Padomē nodrošināšana 2015.gadā” apstiprinātajā 2014.gada budžetā**

*euro*

|  |  |  |  |
| --- | --- | --- | --- |
| 96.00.00 „Latvijas prezidentūras Eiropas Savienības Padomē nodrošināšana 2015.gadā” | Apstiprināts 2014.gada budžets | Priekšlikumi izmaiņām | 2014.gada budžets ar izmaiņām |
|
| **Resursi izdevumu segšanai** | **1 643 503** | **0** | **1 643 503** |
| Dotācija no vispārējiem ieņēmumiem | 1 643 503 |  | 1 643 503 |
| **Izdevumi – kopā** | **1 643 503** | **0** | **1 643 503** |
| Uzturēšanas izdevumi | 1 631 720 |  | 1 631 720 |
| Kārtējie izdevumi | 1 601 083 |  | 1 601 083 |
| Atlīdzība | 718 996 |  | 718 996 |
| Atalgojums | 396 693 | +16 584 | 413 277 |
| Darba devēja valsts sociālās apdrošināšanas obligātās iemaksas, sociāla rakstura pabalsti un kompensācijas | 322 303 | -16 584 | 305 719 |
| Preces un pakalpojumi | 882 087 | -11 400 | 870 687 |
| Subsīdijas, dotācijas un sociālie pabalsti | 30 637 |  | 30 637 |
| Subsīdijas un dotācijas | 30 637 |  | 30 637 |
| Kapitālie izdevumi | 11 585 | +11 400 | 22 985 |
| Pamatkapitāla veidošana | 11 585 | +11 400 | 22 985 |

Papildus norādām, ka apropriācijas pārdale neietekmēs nākamajiem periodiem noteiktos maksimāli pieļaujamos izdevumu apjomus un nepalielinās ministrijas ilgtermiņa saistību pilnvaru limitus.

Saskaņā ar Likuma par budžetu un finanšu vadību 9.panta trīspadsmitās daļas 1.punktu un likuma „Par valsts budžetu 2014. gadam” 32. un 35.pantu, finanšu ministram ir tiesības budžeta resoram gadskārtējā valsts budžeta likumā noteiktās apropriācijas ietvaros pārdalīt apropriāciju starp budžeta izdevumu kodiem atbilstoši ekonomiskajām kategorijām, ja ir pieņemts attiecīgs Ministru kabineta lēmums.

Ņemot vērā minēto, lūdzam Ministru kabinetu atbalstīt iesniegto priekšlikumu par ministrijas valsts pamatbudžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” ietvaros apropriācijas pārdali starp budžeta izdevumu kodiem atbilstoši ekonomiskajām kategorijām.

Vides aizsardzības un reģionālās attīstības ministrs R.Naudiņš

19.09.2014. 9:31

1106

I.Koteļņikova, 67026922

[Irena.kotelnikova@varam.gov.lv](mailto:Irena.kotelnikova@varam.gov.lv)